L-Unjoni Ewropea topponi bil-qawwa kull att ta' tortura taħt kwalunkwe forma. Il-Kunsill illum adotta l-konklużjonijiet li ġejjin dwar il-Linji Gwida riveduti għall-Politika tal-UE lejn pajjiżi terzi dwar it-tortura u t-trattament jew piena krudili, inumana jew degradanti oħra: "1. Il-Kunsill jilqa' l-Linji Gwida għall-Politika tal-UE Lejn Pajjiżi Terzi dwar it-Tortura u t-Trattament jew Piena Krudili, Inumana jew Degradanti Oħra u japprova l-linji gwida riveduti. Il-Kunsill jibqa' serjament imħasseb dwar l-użu mifrux tat-tortura u ta' trattament ħażin ieħor madwar id-dinja. 2. Il-Kunsill ifakkar li l-projbizzjoni tat-tortura u ta' trattament krudili, inuman jew degradanti ieħor hija assoluta fid-dritt internazzjonali. Il-ġlieda kontra t-tortura u t-trattament ħażin ieħor hija minquxa fil-qafas legali u politiku tal-UE u l-UE ser tkompli topponi kwalunkwe tentattiv li jillimita din il-projbizzjoni assoluta. F'dan ir-rigward, l-UE u l-Istati Membri tagħha jaffermaw mill-ġdid l-impenn qawwi tagħhom lejn il-ġlieda kontra t-tortura u trattament ħażin ieħor madwar id-dinja, f'konformità mat-trattati u l-istandards internazzjonali u reġjonali rilevanti dwar id-drittijiet tal-bniedem, inkluż dwar l-amministrazzjoni tal-ġustizzja u l-kondotta tal-kunflitt armat. 3. L-UE ser tkompli topponi bil-qawwa u tikkundanna l-użu tat-tortura u trattament ħażin ieħor minn atturi statali u mhux statali, kull fejn iseħħu u fi kwalunkwe forma, bl-użu tal-għodod kollha għad-dispożizzjoni tagħha. Il-Kunsill jirrikonoxxi r-rilevanza ta' approċċ komprensiv għall-qerda tat-tortura li jinkludi l-elementi essenzjali kollha: il-projbizzjoni, il-prevenzjoni, ir-responsabbiltà u r-rimedju għall-vittmi. F'dan il-kuntest, il-Kunsill jissottolinja l-importanza ta' salvagwardji proċedurali, b'mod partikolari fl-ewwel sigħat ta' detenzjoni, għall-prevenzjoni tat-tortura u trattament ħażin ieħor. 4. L-UE tappella lill-Istati kollha biex jikkonformaw b'mod sħiħ mal-obbligi tagħhom tad-drittijiet tal-bniedem skont id-dritt internazzjonali inkluż fil-ġlieda kontra t-terroriżmu, fil-migrazzjoni, fit-traffikar tal-bnedmin u f'kuntesti oħra ta' maniġġar ta' kriżijiet, b'attenzjoni partikolari għal dawk f'sitwazzjonijiet l-aktar vulnerabbli. L-UE tenfasizza wkoll l-importanza tal-integrazzjoni tas-salvagwardji kontra t-tortura u trattament ħażin ieħor fl-azzjonijiet u l-politiki kollha. 5. L-involviment tal-partijiet ikkonċernati ewlenin kollha u t-teħid ta' azzjonijiet konġunti huwa kritiku għall-qerda tat-tortura. Il-Kunsill jissottolinja l-importanza li tissaħħaħ aktar il-kooperazzjoni mal-mekkaniżmi tan-NU u mal-korpi reġjonali, kif ukoll ma' atturi rilevanti oħra bħall-Qorti Kriminali Internazzjonali. Il-Kunsill jirrikonoxxi wkoll ir-rwol ewlieni tal-Istituzzjonijiet Nazzjonali tad-Drittijiet tal-Bniedem u Mekkaniżmi Nazzjonali ta' Prevenzjoni indipendenti kif ukoll ta' organizzazzjonijiet tas-soċjetà ċivili u difensuri tad-drittijiet tal-bniedem fil-ġlieda kontra t-tortura u trattament ħażin ieħor. 6. Il-Kunsill jinnota b'apprezzament il-progress li sar mill-Alleanza Globali għall-Kummerċ Liberu mit-Torturi, sforz transreġjonali li jiġbor aktar minn 60 pajjiż impenjati biex itemmu l-kummerċ fi prodotti użati għat-tortura u l-piena kapitali b'mod globali. Il-Kunsill jilqa' r-riżoluzzjoni tal-Assemblea Ġenerali tan-NU dwar il-Kummerċ Liberu mit-Torturi u jappoġġa bis-sħiħ l-isforzi biex jiġu stabbiliti standards internazzjonali komuni f'dan il-qasam. Huwa jilqa' wkoll il-ħidma li għaddejja fuq ir-reviżjoni tal-Protokoll ta' Istanbul dwar Investigazzjoni Effettiva u Dokumentazzjoni tat-Tortura u tat-Trattament jew Piena Krudili, Inumana jew Degradanti Oħra. 7. Il-linji gwida riveduti jipprovdu gwida prattika lill-istituzzjonijiet u l-Istati Membri tal-UE, inkluż fuq firxa wiesgħa ta' għodod li jistgħu jintużaw fl-involviment tagħhom ma' pajjiżi terzi u f'fora multilaterali tad-drittijiet tal-bniedem biex jappoġġaw l-isforzi li qed isiru għall-qerda tat-tortura u ta' trattament ħażin ieħor mad-dinja kollha. Il-Grupp ta' Ħidma tal-Kunsill dwar id-Drittijiet tal-Bniedem (COHOM) ser isegwi l-implimentazzjoni tagħhom f'kooperazzjoni mill-qrib, fejn adatt, ma' gruppi ta' ħidma oħrajn tal-Kunsill." Abbozz ta' Linji Gwida għall-Politika tal-UE Lejn Pajjiżi Terzi dwar it-Tortura u t-Trattament jew Piena Krudili, Inumana jew Degradanti Oħra – Reviżjoni tal-Linji Gwida 2019 Din ir-riżorsa bħalissa hi disponibbli biss bil-lingwa jew il-lingwi li ġejjin: Dikjarazzjoni mir-Rappreżentant Għoli f'isem l-UE fl-okkażjoni tal-Jum Internazzjonali ta' Appoġġ għall-Vittmi tat-Tortura, is-26 ta' Ġunju 2019 Ara l-paġna tal-laqgħa